बांसिन फरायसा-फरायसुलिफोरा बर’ रावखौ फरायनो आरो लिरनो गोब्राब मोनो आरो सोलोंनोबो गोसो जानाय नुनो मोना। खोनानायाव गाज्रिब्लाबो थार बाथ्राया बिनोदि बिमा रावनि फारसे बे अगाले सानखांनायनि आन्दोयाव दं माखासे फोरोंगिरि आरो बिमा-बिफाफोरनि बिमा रावनि सायाव गोहैलो खालामनाय बेजों लोगोसे इंराजि रावखौ माखासे गोरोन्थियै गोजौ साननाय । इंराजि रावखौ मोजाङै बुंनो आरो लिरनो हानाया जेबो गाज्रि बाथ्रा नङा। नाथाय बेयो दिनैनि गथ’साखौ गाबोननि बादायलु मुलुगाव आगानसे बारासो लांगोन । नाथाय बेयो जोंनि थाखाय मोनसे सोलोंथायनि बिजोंसो आरो गावनि समाजखौ, सुबुंफोरखौ मिथिनो बिमा रावाबो जोबोर गोनां। बे फिसा बाथ्राखौ बुजिनो थाखाय माखासे फोरोंगिरि-बिमा-बिफाफोरा साना । बिदिनो माखासे सोलोंसाफोरजों लोगोसे हारियाबो खहा जानाय बादि नुयो। बि इयुन जोलैनि रोदा गोयै लाइमोनफोरनिफ्राय इयुनाव समाजखौ दैदेननो हाग्रा गुबुन सोरबा सुबुं जोनोम जागोन होननानै बुंनो हाया। बिनिखायनो बुंनो हायोदि बिमा रावनि फारसे अगालेयानो सोलोंसाफोरनि इयुनजों लोगोसे रावाबो खहा जादों । बे बेलायाव गावनि राव-हारिमुनि फारसे एसेब्लाबो सन्मान दिन्थिनानै बे जेंनाखौ सुफुंनायनि लामाखौ बिमा-बिफाफोरा दिन्थिनो हायो। गावनि फिसाखौ मा बिजोङाव फराय होगोन, बेयो गावबा-गावनि बाथ्रा । नाथाय बेखौ खालामनो थांनायावनो गावनि फिसाखौ गावनि बिमा रावनि फारसे अननाय आरो मान खालामनायखौ फोरोंनो हानांगोन। खायसे बिमा-बिफाफोरा फिन गावनि फिसाया बर’ रावखौ मोजाङै बुंनो रोङा होननानै गोगगानायसो नुनो मोनो। बिदि बुंनानै लानाया लाजिथाव आरो दुखुनांथावसो ।